《读元遗山送李参军诗因寄铁崖》
清代·苗令琮

女莫作王明君，男莫作班定远。尊为阏氏贵封侯，一去边廷竟尊返。

铁崖赵侯古侠者，平生足迹半天下。吊古欲射钱塘潮，依人又跃燕山马。

击筑长安里，买醉章华街。缠头十万锦，穷愁安在哉。

西风易水酒徒散，酣歌走上黄金台。隐居深闭太行足，杨柳门前几回绿。

四时空失慈母欢，一朝难得八州督。我昔南行七阅月，归来亲鬓有华发。

空空两手登高堂，我母见之若饥渴。因忆逢君林屋西，君言失意今当归。

故山春色又周岁，白头望断莱子衣。衣如鹑兮马如狗，跋涉三年竟何有。

请君三复遗山诗，扼狐岭上应回首。

作者简介：苗令琮，字季黄，号雪岩，山西凤台人。乾隆辛卯举人，官宁乡教谕。有《瓮天》、《一瓢山房》、《津门》等集。